《三月雨霁游寿圣寺》
宋代·慕容彦逢

新霁泽国净，禽声落云天。精庐巧营构，重扉锁春妍。

檐楹曳晴丝，池沼鸣细泉。卉木互凌没，铅华刷澄鲜。

桧枞屹如削，榴樱开欲然。零蕊莓苔鲜，幽香杂兰荃。

俛仰欣所遇，尘埃坐自捐。云何写轩旷，松风鸣素弦。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。